《次韵怀公覆》
明代·张诩

肯将英妙伴虚名，相对湖亭一榻清。稍带醉容非恶客，绝无尘地是蓬瀛。

贫交半逐春云散，钓舫空萦夜月明。蚤晚朱陵吾放步，问君还许共西行。

作者简介：（1455—1514）广东南海人，字廷实，号东所。师事陈献章。成化二十年进士。授户部主事，丁忧后，隐居不仕，累荐不起。正德中召为南京通政司参议，谒孝陵而归。其学以自然为宗，求“忘己”、“无欲”，即心观妙，以揆圣人之用。有《白沙遗言纂要》、《南海杂咏》、《东所文集》。